Channel 9

Ιστορικό

Ο σταθμός ιδρύθηκε από τον δημοσιογράφο και εκδότη της Ελεύθερης Ώρας Γρηγόρη Μιχαλόπουλο, ο οποίος είχε δικές του εκπομπές (Αφύλακτη Διάβαση και Σε Εθνική Ευθεία) για εννιά χρόνια. Ξεκίνησε να εκπέμπει στις αρχές του 1992, ως Τηλετώρα και είχε διαθεσιμότητα σε Αττική, Εύβοια, Βοιωτία, Κέα, Άνδρο και Κορινθία, ενώ παράλληλα εξέπεμπε σε πολλές περιοχές της Ελλάδας.
Τον Ιανουάριο του 2000 ο σταθμός εξαγοράστηκε από τον τότε ιδιοκτήτη του Alpha TV Στάθη Τσοτσορό. και μετονομάστηκε σε POLIS τηλεόραση ή απλά POLIS. Ο Γρηγόρης Μιχαλόπουλος έγινε ο αντιπρόεδρος του σταθμού, ενώ τα παιδιά του έφεραν προηγουμένως ως μέτοχοι του σταθμού. Ένας ομώνυμος αδελφικός ραδιοφωνικός σταθμός ιδρύθηκε την ίδια χρονιά, ως η συνέχεια του Ελλάδα FM 88,5 (νυν News 24/7 Radio).
Το 2003 ο σταθμός μετονομάστηκε σε TV Cosmopolis ή απλά TVC και το επόμενο έτος άλλαξε ιδιοκτησία, ενώ το καλοκαίρι του 2005, ο σταθμός, έναντι περίπου 5 εκατομμυρίων ευρώ, και το συνεργαζόμενο Cosmos TV μεταβιβάστηκαν στον επιχειρηματία Δημήτρη Κοντομηνά, και προσωρινά του δόθηκε για δεύτερη φορά η ονομασία POLIS. Στις 11 Οκτωβρίου του ίδιου έτους, μια πυρκαγιά κατέστρεψε σχεδόν ολοκληρωτικά τις παλιές εγκαταστάσεις του πρώην αδελφικού σταθμού Alpha TV στην οδό Παύλου Μελά 26 στην περιοχή του Ρέντη στον Πειραιά εκεί όπου στεγαζόταν τότε εκ νέου το κανάλι καθώς επίσης και αρκετό αρχειακό υλικό. Η προγραμματισμένη για τα τέλη του μηνός πρεμιέρα του καινούργιου προγράμματος αναβλήθηκε, με το ήδη υπάρχων πρόγραμμά του να εκπέμπει από τις άλλες εγκαταστάσεις του Alpha στην Κάντζα.
Τελικά, το κανάλι με το σημερινό του όνομα (Channel 9) πρωτοεξέπεμψε από τα στούντιο στον Ρέντη στις 7 Δεκεμβρίου. Το στήσιμο του νέου ενημερωτικού καναλιού ανέλαβε ο Νίκος Ευαγγελάτος ο οποίος παρουσίαζε παράλληλα την εκπομπή Αποδείξεις του Alpha. Αξιοσημείωτη είναι η μονιμοποίηση των τότε καινούργιων σημάτων του, σε αντίθεση με τους περισσότερους εθνικούς και περιφερειακούς σταθμούς.
Το 2009 δημιουργείται ο διαδικτυακός ιστότοπος του σταθμού, ο οποίος μέχρι και σήμερα αποτελείται από δελτία ειδήσεων.
Τον Σεπτέμβριο του 2010, αναμορφώθηκε το πρόγραμμα του σταθμού με έμφαση σε εκπομπές οικονομικού περιεχομένου, ενώ στις 20 του μηνός, ο ραδιοφωνικός σταθμός Θέμα 98.9 μετονομάστηκε σε Ράδιο Εννέα (νυν Alpha 98.9), ως αδελφικός του Nine.
Διάφορα ονόματα επιχειρηματιών και δημοσιογράφων είχαν ακουστεί για την ανάληψη του τηλεοπτικού καναλιού όπως της Γιάννας Αγγελοπούλου, του Θέμου Αναστασιάδη, του Βίκτωρα Ρέστη, του Μάκη Τριανταφυλλόπουλου, του Κώστα Χαρδαβέλλα, του Ιβάν Σαββίδη και του Γιάννη Αλαφούζου, χωρίς ο σταθμός να μεταβιβάζεται, εν τέλει.
Στα τέλη του 2016, η αξιοποίηση του Channel 9 για την αναμετάδοση των προγραμμάτων του Alpha TV αναφέρθηκε ως ένα πιθανό σενάριο, λόγω του αποκλεισμού του τελευταίου από τον διαγωνισμό της Γενικής Γραμματείας Ενημέρωσης και Επικοινωνίας για τις τέσσερις τηλεοπτικές άδειες. Ο Alpha τελικά δεν έπαψε την μετάδοση του, λόγω απόφασης του Συμβουλίου της Επικρατείας τον Ιανουάριο του 2017, με την οποία ο νόμος για τις άδειες κηρύχθηκε αντισυνταγματικός.

Πρόγραμμα

Το πρόγραμμά του βασιζόταν αρχικά σε δελτία ειδήσεων (εννέα καθημερινά, εξ ου και το σημερινό του όνομα), δικές του παραγωγές, κυρίως ιατρικές και οικονομικές, δραματικές σειρές (Ζένια, Δόξα και Ψέμα, επαναλήψεις τηλενουβέλων του Alpha TV), ρώσικα ντοκιμαντέρ και κινούμενα σχέδια, ενώ προηγουμένως, είχε πλαισιωθεί με Ελληνόγλωσσα δελτία του δικτύου Al Jazeera, πρωτόγνωρα τότε για την ελεύθερη τηλεόραση, και τις εκπομπές του People and Power και I Knew...,. Μετέδιδε επίσης για αρκετό διάστημα ελληνικές ταινίες, και ξένες σε συνεργασία με την αδελφική επιχείρηση Village Roadshow Ελλάς, αθλητικές διοργανώσεις των Bundesliga, Eredivisie, Scottish Premier League, NBA, Σέριε Α, Κόπα Σουδαμερικάνα, Κόπα Λιμπερταδόρες, του Αγγλικού και του Γαλλικού Κυπέλλου, τα Πρωταθλήματα Ελλάδας υδατοσφαίρισης ανδρών και πετοσφαίρισης ανδρών, και τον αγώνα Jogo da Fundação Luís Figo AllStars το 2007, προγράμματα από το MTV Europe και παραγωγές από τον αδελφικό Alpha TV, από την αλλαγή ιδιοκτησίας του σταθμού το 2000 μέχρι την εξαγορά του Alpha από τον όμιλο Βαρδινογιάννη το 2018 (αξιοσημείωτα παραδείγματα αποτελούν οι εκπομπές ΤΣΑ, Η Κουζίνα της Μαμάς, Οικογενειακές ιστορίες, Dream Show). Παλιότερα στον σταθμό, ως Polis και TVC, ο ενδοκρινολόγος Σπύρος Παύλου παρουσίαζε την εκπομπή Ιατρικό Περισκόπιο, ο δημοσιογράφος Γιάννης Θεοδόσης το talk show Αντίλογος, και ο Πέτρος Πολυχρονίδης (στον οποίο σταθμό δούλευε ως αθλητικός ρεπόρτερ) την αθλητική εκπομπή Το Ιατρείο του Σταδίου. Ο συντάκτης της εφημερίδας Πρώτο Θέμα Παναγιώτης Γκρουμούτης συμμετείχε επίσης στο δημοσιογραφικό επιτελείο του σταθμού ως παρουσιαστής και αρχισυντάκτης.
Προβαλλόταν επίσης εκπομπή με θέμα τα βιντεοπαιχνίδια, ονόματι Games An Gamers. Το ΕΣΡ είχε τότε επιβάλλει κατ' επανάληψη κυρώσεις στον σταθμό λόγω της διάρκειας και του περιεχομένου των τηλεπωλήσεων και τηλεπαιχνιδιών που προέβαλλε. Αρχικά, με την μετονομασία του σταθμού σε Channel 9, προβαλλόταν το γυναικείο μαγκαζίνο Necessaire στις 8πμ με την Φρύνη Τσάκωνα, και μετέπειτα η ενημερωτική εκπομπή Channel 9 Reports με τους Νίκο Αγγελίδη και Μαρία Νταλιάνη· ακολουθούσε ομότιτλη τρίωρη εκπομπή το απόγευμα με τους Αντώνη Παπαδόπουλο και Ανδρονίκη Κολοβού. Ο πρώτος αναφερόμενος, ο οποίος ήταν και στενός συναίτερος του τότε προέδρου του σταθμού Ευαγγελάτου, απολύθηκε τον Ιανουάριο του 2006, έπειτα από άρνησή του να πάει στα Κύθηρα στις 8 του μηνός, ημέρα όπου καταγράφηκε ισχυρή σεισμική δόνηση εκεί.
Προβαλλόταν επίσης δύο βασικά δελτία ειδήσεων, ένα ωριαίο στις 9μμ με τον Δημήτρη Σταυρόπουλο (αντικαταστάθηκε τον Μάρτιο του 2006 με την Ευτυχία Πενταράκη λόγω συνταξιοδότησης), και ένα ημίωρο τα μεσάνυχτα με την Ειρήνη Καρανασοπούλου. Στις 8μμ προβαλλόταν η εκπομπή life style C' est la vie. Αρχικά, προβαλλόταν στις 10μμ η εκπομπή Full 9. Επρόκειτο για τηλεπαιχνίδι όπου οι παίκτες επιδιδόντουσαν σε παιχνίδια πόκερ και βελάκια· οι δύο παίκτες που προκρίνονταν διαγωνίζονταν στο τάβλι, ενώ οι ημερήσιοι νικητές συμμετείχαν σε τελικό στο τέλος της βδομάδας, όπου είχαν τη δυνατότητα να κερδίσουν ένα αυτοκίνητο. Διεξαγόταν εκ παραλλήλου στα παλιά στούντιο του σταθμού στην περιοχή του Ρέντη και στο Regency Casino Mont Parnes στην Πάρνηθα, και η Τζέφη-Σοφία Ζαχαροπούλου (η ερμηνεύτρια και στιχουργός του τραγουδιού του προεκλογικού σποτ του κόμματος ΕΛ.ΛΑ.Δ.Α.· μετέπειτα παρουσίασε την εκπομπή Happy Weekend) και ο γνωστός παίκτης του στοιχήματος Γιώργος Παρασκευάς σχολίαζαν τις κινήσεις των συμμετέχοντων. Η προβολή της σταμάτησε έπειτα από απόφαση του Εθνικού Συμβουλίου Ραδιοτηλεόρασης, και αντικαταστάθηκε εξ ολοκλήρου με την ζωντανή αθλητική εκπομπή Milaballa Live από τις 7 Απριλίου 2006 ενώ η τελευταία είχε προβληθεί για πρώτη φορά στις 3 Μαρτίου του ίδιου έτους, μεταφέροντας την πρώτη μιάμιση ώρα αργότερα. Το βράδυ προβάλλονταν ξένες ταινίες.
Στο πρόγραμμα του σαββατοκύριακου, παρουσιαστές του Reports των 11.00 ήταν οι Ελένη Σαρρή και Παναγής Γαλιατσάτος, και στο ίδιο των 17.00 οι Δήμητρα Ευθυμιάδου και Κώστας Σιωμόπουλος. Το κεντρικό δελτίο μεταδιδόταν τα μεσάνυχτα με τον Κωστή Τσουπαρόπουλο. Νωρίτερα στις 9μμ το Σάββατο, προβαλλόταν σόου ταλέντων με παρουσιάστρια την Ελένη Πίτσια (η οποία παρουσίαζε προηγουμένως το 2003 τις ψυχαγωγικές εκπομπές PoliShake και Quiz Game στο κανάλι), ενώ την ίδια ώρα, την Κυριακή, τηλεπαιχνίδι. Μισή ώρα μετά τα μεσάνυχτα της Κυριακής, προβαλλόταν το Καφενείο των φιλάθλων με τον Γιώργο Γεωργίου. Ξεκινώντας από την 12η Ιουνίου του 2006, αντικαταστάθηκε η εκπομπή Milaballa Live με το Καφενείο των Φιλάθλων. Στις 17 Ιουλίου 2006 αφαιρέθηκε και η εκπομπή Necessaire.
Τον ίδιο μήνα σταμάτησε η συμμετοχή του Νίκου Αγγελίδη στο Channel 9 Reports, ενώ την παρουσίαση του κεντρικού δελτίου ειδήσεων του σταθμού ανέλαβαν από το 2008 οι Πενταράκη και Φωτεινή Πετρογιάννη. Τον Σεπτέμβριο του 2010, ο σταθμός άρχισε να δίνει έμφαση σε εκπομπές οικονομικού περιεχομένου, με επικεφαλής τον Παναγιώτη Μπουσμπουρέλη (αποχωρόντας από το επιτελείο του οικονομικού καναλιού SBC), ο οποίος παρουσίαζε την εκπομπή Zoom στην Οικονομία. Υπήρξαν προηγουμένως συζητήσεις με το SBC για την αναμετάδοση 7ωρου προγράμματος του τελευταίου, οι οποίες δεν επιτεύχθηκαν, με στελέχη του σταθμού να «μετακομίζουν» στο Channel 9.
Συγκεκριμένα, οι εκπομπές ήταν το Art Market News (2011), με θέμα την αγοραπωλησία πινάκων ζωγραφικής την οποία παρουσίαζε η Λητώ Μησιακούλη, το Auto Nine (2011-2013), με θέμα τα αυτοκίνητα και αγώνες του είδους αυτού που παρουσίαζε ο Τάκης Τρακουσέλλης, οι εκπομπές για το χρηματιστήριο Banking News (2011), Η Ώρα των Αγορών (2011), με παρουσιαστές τους Ηλία Μπέλλο και Παναγιώτη Γκρουμούτη, και Οικονομία Σήμερα (2011), που παρουσίαζε ο Ανέστης Ντόκας, το Shipping Report και Ο Κόσμος της Φορολογίας (2011), εκπομπές για επιχειρήσεις, ναυτιλία και την φορολογία που παρουσίαζε η Νατάσα Σπαντιδάκη, οι ιατρικές εκπομπές Τα Νέα της Υγείας (2011), που παρουσίαζε ο Αιμίλιος Νεγκής, Το Αύριο της Υγείας (2010-), που παρουσίαζε η διευθύνων σύμβουλος Δήμητρα Γιώτη, και Ιατρικοί Διάλογοι (2011-), που παρουσίαζε η ψυχολόγος Λένα Λιβανός, το Δελτίο Θυέλλης (2011-2012), ειδησεογραφική εκπομπή με παρουσιαστές τους Γιάννη Ντάσκα και Χάρη Μπότσαρη, το Στον παλμό του Χρήματος (2011), εκπομπή για την οικονομία στην Ελλάδα που παρουσίαζε η Μαίρη Τζιβελέκα, το Ώρα Ασφάλισης (2011), εκπομπή για την ιατρική ασφάλιση, το Tourism Today (2011-), εκπομπή για τον τουρισμό που παρουσίαζε ο Χάρης Ντιγριντάκης, και το Πρωταγωνιστές της Οικονομίας (2011), ειδησεογραφική εκπομπή για τα οικονομικά στοιχεία επιχειρήσεων που παρουσίαζε ο Γιώργος Δημητρομανωλάκης. Προβλήθηκαν επίσης οι πρωτότυπες σειρές ντοκιμαντέρ με θέμα αξιοσημείωτους ανθρώπους Market Leader (2010-2011), με επίκεντρο τον χώρο των επιχειρήσεων και παρουσιαστή τον βραβευμένο από το ίδρυμα Μπότση «Κορυφαίο Οικονομικό Ρεπόρτερ 2010» Δημήτρη Μαρκόπουλο, Τα Μεγάλα Αστέρια του Ποδοσφαίρου (2011-2013), με επίκεντρο το ποδόσφαιρο, και Μεγάλα Πορτραίτα (2011-2013).
Έκαναν μετέπειτα πρεμιέρα οι ιατρικές εκπομπές Doctors Live (2012-2018) και Face to Face (2014-), που παρουσίαζε η Ασημίνα Τζάθα, DrList.gr (2013), με παρουσιάστριες τις Αιμιλία Γιαλιά και Μαρίλια Κούζου, Η Υγεία μας Σήμερα (2013-2016), Ιατρικοί Ορίζοντες (2013-), που παρουσίαζε ο καθηγητής γναθοχειρουργικής και πλαστικής χειρουργικής της Ιατρικής Σχολής του Πανεπιστημίου Αθηνών Ελευθέριος Βαϊρακτάρης και Μαθαίνω για την Υγεία μου (2014-), που παρουσίαζε η Φωτεινή Πετρόγιαννη, τα Μυστικά Περάσματα, με θέμα τα μεταφυσικά γεγονότα που παρουσίαζε ο αρχαιολόγος Ευάγγελος Μπεκτσής, το Χωρίς Ρετούς (2012-2013), talk show που παρουσίαζε η Νατάσα Κρητικού, οι εκπομπές για τον κινηματογράφο Stars & Movies και Spotlight, το Ο καλύτερός μου Φίλος (2013), εκπομπή με θέμα την φροντίδα ενός κατοικίδιου που παρουσίαζε η Δώρα Λουκίσα, το Happy Hour (2013), εκπομπής προώθησης επιχειρήσεων που παρουσίαζε ο Δημήτρης Μάρκος, το Υγεία & Διατροφή (2014-), εκπομπή για την υγεία, το Automania TV (2014), εκπομπή με θέμα τα αυτοκίνητα, με επιπρόσθετα δελτία για την τροχαία και την ΦΙΛΠΑ που παρουσίαζε ο Μιχάλης Κατσιμπάρος, ως συνέχεια της ομώνυμης εκπομπής του Extra Channel, το Προεκλογικό Βήμα (2014), εκπομπή με θέμα τις Ελληνικές αυτοδιοικητικές εκλογές 2014 που επίσης παρουσίαζε η Δήμητρα Γιώτη, το Τα πρόσωπα της κάλπης (2014), talk show με κελεσμένους αξιοσημείωτους ανθρώπους των αυτοδιοικητικών και ευρωεκλογών που παρουσίαζε η Γιάννα Παπαδάκου, το Dream Day (2014-), εκπομπή με θέμα γάμους και βαφτίσια που παρουσίαζε η Ρέα Τουτουνζή, το Ελλάδα Στάσου Ίσια (2014-), εκπομπή με θέμα παθήσεις της σπονδυλικής στήλης που παρουσίαζε ο μασέρ Αλέξανδρος Αλεξόπουλος, τις αθλητικές εκπομπές Πάμε Μπάλα (2014-), για το ερασιτεχνικό ποδόσφαιρο στην Αττική και τον Πειραιά που παρουσίαζε ο Γιάννης Μαυρόπουλος, και Time to Feel Good, για ευρύτερα θέματα που αφορούν τον αθλητισμό, παραγωγής Feel Good Sports Club, το Η Δύναμη των Αριθμών (2013-), εκπομπή με θέμα την αριθμολογία που παρουσίαζε η Μαρία Ζώη, το Τα Πάνω Κάτω, κυριακάτικο μαγκαζίνο με παρουσιαστή τον Γιώργο Κούβαρη, και οι σειρές ντοκιμαντέρ Pickup Stories (2012-), με θέμα την μουσική, και Tribute (2012-), εκ των οποίων η τελευταία προβάλλεται σε επανάληψη μέχρι και σήμερα.
Στις 12 Απριλίου 2013 έκανε πρεμιέρα η εκπομπή Κρητική Φωνή (2013-2014), η πρώτη αμιγώς Κρητική ενημερωτική παραγωγή που μεταδόθηκε εκτός Κρήτης, σε συνεργασία με το Flashnews.gr και το Κρήτη TV1, που παρουσίαζε ο Βασίλης Κασιμάτης. Στις 27 Οκτωβρίου έκανε πρεμιέρα η εκπομπή Moto & Bike TV (2013-), με θέμα μοτοσικλέτες και ποδήλατα, της οποίας η παραγωγή συνεχίζεται μέχρι νεωτέρας, μέσω του διαδικτύου. Στις 25 Φεβρουαρίου 2014 έκανε πρεμιέρα η εκπομπή Χύμα... Δύο, κωμικά σκετσάκια με τους Γιάννη Τσαούση (ο οποίος υπογράφει επίσης το σενάριό της) και την Λουκίσα, σε σκηνοθεσία Κώστα Νομικού.
Στις 12 Ιανουαρίου 2015, έκανε πρεμιέρα η εκπομπή Δελτίο Παρέμβασης, με επίκεντρο τις ελληνικές βουλευτικές εκλογές του Ιανουαρίου 2015, και παρουσιαστές τους Γιάννα Παπαδάκου και Πέτρο Κουσουλό. Προβλήθηκε επίσης η εξωτερικής παραγωγής εκπομπή-μαγκαζίνο Χρώματα Ελλάδας, και η ταξιδιωτική εκπομπή Πάμε Ελλάδα. Οι εκπομπές Ιατρικοί Ορίζοντες και Ελλάδα Στάσου Ίσια αργότερα μεταφέρθηκαν στο Alert TV, ενώ το Χωρίς Ρετούς μεταφέρθηκε στο Kontra Channel το 2015. Στις 23 Μαρτίου του 2019 έκανε πρεμιέρα το talk show Magazino Greece με παρουσιάστρια την Γωγώ Γαρυφαλλού. Ολοκληρώθηκε τον Ιούνιο του ίδιου έτους και μεταφέρθηκε στο Kontra. Σήμερα προβάλλεται η εκπομπή για τον κινηματογράφο Movieland, καθώς και ολιγόλεπτα δελτία του EuroparlTV, υπό τον τίτλο Europe Flash News.

Κινούμενα σχέδια

Ο σταθμός είναι επίσης γνωστός για τα παιδικά που έχει προβάλλει κατά περιόδους. Από το 2003 έως το 2008 είχε πλαισιωθεί σημαντικό μέρος του προγράμματος του, με παιδικές και νεανικές σειρές του Nickelodeon, εκ των οποίων οι κινουμένων σχεδίων έχουν επαναπροβληθεί από το ελληνικό Nickelodeon. Τα πρότυπα των περισσότερων σημάτων και διαφημίσεων του ένθετου αυτού παρέπεμπαν σε αυτά του Αμερικανικού σταθμού, αλλά και διεθνών εκδόσεων του. Η σειρά Μπομπ Σφουγγαράκης έγινε ιδιαίτερα δημοφιλής από τον σταθμό. Τον Νοέμβριο του 2007, το ΕΣΡ ξεκίνησε έρευνες για την σειρά αυτή, βασιζόμενες σε αναφορά από τον τότε πρόεδρο του συμβουλίου Ιωάννη Λασκαρίδη, ισχυριζόμενος ότι «η επίμαχη εκπομπή φέρεται να περιέχει σκηνές βίας», οι οποίες επικρίθηκαν.
Άλλα αξιοσημείωτα παιδικά που προβλήθηκαν στο Channel 9 είναι το Τζίτζι ο Σβούρας (επικρίθηκε παρομοίως από το ΕΣΡ λόγω σκηνών όπου ο ομότιτλος χαρακτήρας σηκώνει τις φούστες των συμμαθητριών του), Το Φρουτοχωρίο, Ζίντου, Η Φράνυ & τα μαγικά παπούτσια, Η Μπο ταξιδεύει, Λαγοπεριπέτειες, Ο Μυστικός Κόσμος του Ράσελ, Ο σκανταλιάρης Όλιβερ, Η Μίμι έχει την λύση, Ο Δελφινούλης και οι Φίλοι του, Μόμπυ Ντικ και Η Ιστορία του Ποδοσφαίρου. Είχε προβληθεί επίσης παιδική εκπομπή ονόματι The Kids Story (2013-2014), με παρουσιάστρια την Μελίνα Ράσια, στην οποία φιλοξενούνταν παιδιά μικρής ηλικίας, ενώ παράλληλα προβάλλονταν σειρές της Mondo TV και παραστάσεις με τον Καραγκιόζη.

Ιδιοκτησία

Μικρό μερίδιο μετοχών του καναλιού (0.29%) κατέχει ο δημοσιογράφος Νίκος Ευαγγελάτος, ο οποίος την περίοδο 2005-2006 διετέλεσε πρόεδρος και διευθύνων σύμβουλος του φορέα (πίσω από τον δημοσιογράφο βρισκόταν ο επιχειρηματίας Δημήτρης Κοντομηνάς και αυτό επειδή ο Ελληνικός νόμος απαγόρευε αρχικά σε ένα φυσικό πρόσωπο να έχει στην ιδιοκτησία του περισσότερους από έναν τηλεοπτικούς και δύο ραδιοφωνικούς σταθμούς και αργότερα ο νόμος αυτός έχει αλλάξει).
Κατά το 2006, έντονα ήταν τα φαινόμενα μαζικών παραιτήσεων και απολύσεων εργαζομένων του σταθμού, με το πρόγραμμά του να σημειώνει χαμηλά νούμερα τηλεθέασης· ως αποτέλεσμα, προσπαθούσε ο Κοντομηνάς να βρει άλλους τρόπους για την αξιοποίηση του. Ο σταθμός άρχισε το καλοκαίρι του ίδιου έτους να προβάλλει αποκλειστικά επαναλήψεις άλλων εκπομπών, με πιθανό σενάριο την αναστολή λειτουργίας του· ο πρόεδρος του διοικητικού συμβουλίου του σταθμού Γιάννης Ρόρρης απέδωσε τις απολύσεις σε «οικονομική αιμορραγία».
Η ΕΣΗΕΑ σε ανακοίνωσή της για την απόλυση 270 εργαζομένων του, έκανε λόγο για «μεταβίβαση του σε άγνωστο ως τώρα επιχειρηματικό σχήμα, η οποία, για να ολοκληρωθεί, απαιτείται να παραδοθεί ο σταθμός με το ελάχιστο εργατικό δυναμικό», ενώ κατήγγειλε τις τότε εκ νέου υπογεγραμμένες «υπό την απειλή της απολύσεως» συμβάσεις των εργαζομένων, οι οποίες φέρουν «λήξη στις 31 Αυγούστου 2006 με αποκλειστικό σκοπό, όπως γίνεται φανερό, την απόλυση χωρίς την καταβολή αποζημίωσης και τους περιορισμούς του νόμου για τις ομαδικές απολύσεις», και παρά τις δεσμεύσεις Ευαγγελάτου, δεν αντικαταστάθηκαν.
Κατά συνέπεια, ο Ευαγγελάτος αποχώρησε από τον σταθμό τον Ιούλιο του ίδιου έτους, με εν τέλει, εναπομείναντες λιγότερους από 50 εργαζομένους και χρέη ύψους 16 εκατομμυρίων ευρώ.
Το κανάλι άλλαξε αρκετές φορές ιδιοκτησία στην ιστορία του. Ο φορέας που το ξεκίνησε και το διαχειριζόταν, ήταν η Τηλετώρα Ανώνυμη Ραδιοτηλεοπτική Εταιρεία η οποία συστάθηκε την Πέμπτη 6 Φεβρουαρίου 1992. Ένα χρόνο αργότερα, νομιμοποιήθηκε η λειτουργία του καναλιού βάσει της 19205/Ε αδείας τοπικής εμβέλειας στην περιοχή της Αττικής ενώ στις 20 Μαρτίου 1998 χορηγείται η 6319/Ε απόφαση του Υπουργείου Τύπου με την οποία νομιμοποιείται εκ νέου το κανάλι ως περιφερειακής εμβέλειας. Από τη σύστασή του, το κανάλι στεγαζόταν στην Αθήνα, αρχικά στην οδό Λυκαβηττού 17 και μετέπειτα στην οδό Ηλία Ηλίου 15, μέχρι τα μέσα του 2001, ώσπου μεταφέρθηκε στην Καλλιθέα.
Στις 30 Ιουνίου 2000, τροποποιήθηκε το καταστατικό του φορέα, με την προσθήκη στους σκοπούς της παραγωγής ταινιών για τις ανάγκες του καναλιού ενώ λίγους μήνες μετά, λόγω αλλαγής της ιδιοκτησίας, η επωνυμία του φορέα μεταβλήθηκε σε Πόλις Ανώνυμη Τηλεοπτική Εταιρεία. Στα μέσα του 2004, ο σταθμός πωλείται και η επωνυμία του προηγούμενου φορέα του σταθμού μεταβάλλεται σε Μεσογειακές Τηλεοπτικές Επιχειρήσεις Α.Ε. και ένα χρόνο μετά τίθεται σε οριστική λύση και εκκαθάριση.
Στις 25 Μαΐου 2004 συστάθηκε η Ραδιοτηλεοπτικές Επιχειρήσεις Cosmopolis TVC Α.Ε. η οποία αποτελεί μετατροπή της ομότιτλης κοινοπραξίας και η οποία εκ νέου ανέλαβε το τηλεοπτικό κανάλι που αγόρασε από την Πόλις Α.Τ.Ε. Στις 3 Οκτωβρίου 2005 ο φορέας πήρε την τρέχουσα επωνυμία του σε Ραδιοτηλεοπτικές Επιχειρήσεις Channel Nine - 9 Ανώνυμη Εταιρεία ενώ ο σταθμός μεταφέρθηκε στην οδό Παύλου Μελά 26 στην περιοχή του Ρέντη στον Πειραιά. Παράλληλα, ξεκίνησε να διατηρεί υποκατάστημα στην οδό Κοντονή 11-13 επίσης στον Άγιο Ιωάννη Ρέντη όπου παλαιότερα στεγάζονταν τα γραφεία παραγωγής του πρώην αδελφικού τηλεοπτικού σταθμού Alpha TV. Στα τέλη του 2010, τροποποιήθηκε το καταστατικό του φορέα, με επέκταση των δραστηριοτήτων ενώ δύο χρόνια μετά, ο σταθμός μεταφέρθηκε στις παλιές εγκαταστάσεις του Alpha TV στην Παιανία.

Διαθεσιμότητα

Παλαιότερα όσο το κανάλι ονομαζόταν ακόμα Polis, συνεργαζόταν με 14 τοπικούς και περιφερειακούς τηλεοπτικούς σταθμούς στην Ελλάδα οι οποίοι δημιούργησαν το Polis Net στο πλαίσιο ανταλλαγής δελτίων ειδήσεων, εσωτερικών και εξωτερικών παραγωγών. Η εταιρεία διαχειρίστρια του εγχειρήματος, η Polis Net Consultants, ιδρύθηκε στις 28 Σεπτεμβρίου 2000. Το κανάλι είχε επίσης ενταχθεί στο μπουκέτο της βραχύβιας δυρυφορικής πλατφόρμας Alpha Digital. Τον Φεβρουάριο του 2007, το Channel 9 άρχισε την αναμετάδοση του προγράμματός του από το ίντερνετ. Τον Δεκέμβριο του 2013, το Channel 9 προστέθηκε στην COSMOTE TV. Αφαιρέθηκε από την υπηρεσία τον Νοέμβριο του 2018. Από το 2008 διαθέτει και αδερφό ομότιτλο τηλεοπτικό σταθμό στη Θεσσαλονίκη με διαφορετικό πρόγραμμα από του Αθηναϊκού.
Τα τέλη του 2005, με την προετοιμασία του καινούργιου προγράμματος του σταθμού, υπήρξαν σχέδια για εκπομπή του σταθμού πανελλαδικά. Τα σχέδια αυτά επικρήθηκαν από την ΕΙΤΗΣΕΕ, η οποία απείλησε τους ιθύνοντες του σταθμού, σε περίπτωση που υλοποιηθούν. Στις 21 Φεβρουαρίου 2006, το ΕΣΡ είχε επιβάλλει στον σταθμό κύρωση προστίμου των 20.000 ευρώ, λόγω παράνομης εκπομπής πέρα της δηλωθείσης γεωγραφικής περιοχής, και συγκεκριμένα από τον δίαυλο 23, µε κέντρα εκπομπής τις θέσεις Λαύκα και Μαυροβούνι στον Νομό Κορινθίας.

Επικρίσεις

Όπως και με τον ιδρυτή του, το κανάλι ως Τηλετώρα είχε χαρακτηριστεί ως σταθμός «μετάδοσης ακροδεξιών ιδεών».